CELEX: 52021PC0485
Language: da
Date: 2021-08-20
Title: Forslag til RÅDETS GENNEMFØRELSESAFGØRELSE om tilladelse til Italien til at anvende reducerede punktafgiftssatser for gasolie til opvarmning, der leveres til kommunen Campione d'Italia, og for elektricitet, der leveres i samme kommune, i overensstemmelse med artikel 19 i direktiv 2003/96/EF

EUROPA-KOMMISSIONEN
            Bruxelles, den 20.8.2021
            COM(2021) 485 final
            2021/0276(NLE)
            Forslag til
            RÅDETS GENNEMFØRELSESAFGØRELSE 
            om tilladelse til Italien til at anvende reducerede punktafgiftssatser for gasolie til opvarmning, der leveres til kommunen Campione d'Italia, og for elektricitet, der leveres i samme kommune, i overensstemmelse med artikel 19 i direktiv 2003/96/EF
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Reglerne for beskatning af energiprodukter og elektricitet i Unionen er fastlagt i Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet
                     1
                   ("energibeskatningsdirektivet" eller "direktivet").
               
               
                  I henhold til direktivets artikel 19, stk. 1, og i tilslutning til bestemmelserne i navnlig artikel 5, 15 og 17 kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser af afgiftssatsen, hvis særlige politiske hensyn taler herfor.
               
               
                  Den italienske kommune Campione d'Italia udgør en eksklave af Italien i Schweiz med et meget begrænset geografisk omfang og en lille befolkning
                     2
                  . Dens område, som delvist grænser op til Luganosøen, er fuldstændigt omgivet af den schweiziske kanton Ticino.
               
               
                  Da eksklaven har en stejl orografisk struktur, er byudviklingen og den generelle adgang til eksklaven begrænset, hvilket gør etableringen af industrielle aktiviteter sværere.
               
               
                  Campione d'Italia er desuden ramt af en alvorlig økonomisk krise (yderligere forværret af covid-19-pandemien) som følge af lukningen af dens kasino, som dens økonomi næsten udelukkende var baseret på.
               
               
                  Derudover førte Campione d'Italias indtræden i Unionens toldområde den 1. januar 2020
                     3
                   til en stigning i omkostningerne til energiprodukter (såsom elektricitet og gasolie brugt som brændsel til opvarmning)
                     4
                  .
               
               
                  Ifølge de italienske myndigheder fører Campione d'Italias særlige geografiske situation sammen med fraværet af et gasforsyningsnet og vanskelige klimaforhold til højere energiomkostninger, uanset om de har deres oprindelse i Schweiz eller i den nærmeste italienske provins. Navnlig er den korteste vejafstand, der kræves for forsyningen af fyringsolie fra Italien, omkring 30 km (afstanden mellem Campione og Como). Desuden er toldformaliteterne i forbindelse med krydsning af grænsen mellem Italien og Schweiz et stærkt incitament for italienske økonomiske erhvervsdrivende til ikke at gøre dette, ud over at det udgør en ekstra omkostning.
               
               
                  Ved brev af 7. august 2020 anmodede de italienske myndigheder om tilladelse til at anvende reducerede punktafgiftssatser på gasolie til opvarmning og på elektricitet, der leveres i kommunen Campione d'Italia. Som begrundelse for sin anmodning om undtagelse henviser Italien til Campione d'Italias unikke situation som beskrevet ovenfor.
               
               
                  De foreslåede satser for elektricitet er 0,0005 EUR pr. kWh for brug i lokaler og på steder ud over husholdninger og 0,001 EUR pr. kWh for brug i husholdninger, hvilket svarer til 4 % af den nationale punktafgift, men er lig med de respektive minimumssatser, der er fastsat i energibeskatningsdirektivet. For gasolie til opvarmning er den foreslåede sats 201,50 EUR pr. 1 000 liter, hvilket svarer til 50 % af den nationale sats, men ligger over den minimumssats, der er fastsat i energibeskatningsdirektivet.
               
               
                  På denne måde vil de indirekte afgifter på disse energiprodukter, der forbruges i Campione d'Italia, være omtrent de samme som dem, der anvendes i Schweiz
                     5
                  .
               
               
                  Ved at anmode om denne tilladelse sigter Italien mod at mindske de høje energiomkostninger for husholdninger og virksomheder, som forsynes i området, da disse energiprodukter bruges til opvarmning (gasolie) og til de daglige behov i forbindelse med elforbrug (belysning, brug af husholdningsapparater, opvarmning og afkøling osv.). 
               
               
                  Denne afgiftsfordel vil gøre det muligt at lette de yderligere opvarmningsomkostninger for befolkningen i Campione d'Italia, som opstår på grund af koldt klima, problemer med indkøb af brændstof og specifikke efterlevelsesomkostninger.
               
               
                  Denne foranstaltning synes derfor at være et passende instrument til at afhjælpe den særlige situation i den italienske kommune. 
               
               
                  Den ønskede gyldighedsperiode er seks år fra den 1. juli 2021 til den 30. juni 2027, hvilket ligger inden for den maksimale periode, der tillades i henhold til energibeskatningsdirektivets artikel 19.
               
               
                  Afgiftsfordelen kan ikke kombineres med andre punktafgiftslempelser. Den kan kun benyttes til forbrug i kommunen Campione d'Italia.
               
            
            
               De årlige budgetudgifter er anslået til 0,105 mio. EUR.
            
         
         
            
            
               •Sammenhæng med de gældende regler på samme område
            
            
               Bestemmelser i energibeskatningsdirektivet
            
            
               
                  Direktivets artikel 19, stk. 1, første afsnit, har følgende ordlyd: 
               
               
                  Ud over bestemmelserne i de foregående artikler, navnlig artikel 5, 15 og 17, kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser, hvis særlige politiske hensyn taler herfor.
               
               
                  Ved hjælp af den pågældende afgiftslempelse tilstræber de italienske myndigheder at mindske de sociale og økonomiske virkninger af krisen, som påvirker befolkningen i Campione d'Italia, ved at afbøde virkningerne af de højere udgifter til køb af fyringsolie og elektricitet.
               
               
                  Muligheden for at indføre en fordelagtig afgiftsmæssig behandling af visse energiprodukter og elektricitet leveret til den italienske kommune Campione d'Italia kan læses af direktivets artikel 19, idet artiklens formål er at tillade medlemsstaterne at indføre yderligere fritagelser eller lempelser, hvis særlige politiske hensyn taler herfor. 
               
            
            
               I henhold til artikel 19, stk. 2, i direktiv 2003/96/EF kan der ved denne type foranstaltning gives en tilladelse for en periode på højst seks år med mulighed for forlængelse. Eftersom den aktuelle ordning hverken har negative virkninger for den EU-interne handel eller det generelle beskatningsniveau for brændstof og elektricitet i Italien, foreslår Kommissionen, at tilladelsen gives for en periode på seks år, dvs. fra 1. juli 2021 til 30. juni 2027. Undtagelsen bør imidlertid ikke være til skade for en fremtidig udvikling af den eksisterende retlige ramme, og den bør tage hensyn til den kommende revision af energibeskatningsdirektivet og Rådets mulige vedtagelse af en retsakt, der er baseret på Kommissionens forslag om ændring af direktivet. Denne revision skal følge op på evalueringen af energibeskatningsdirektivet
                  6
                og Rådets konklusioner om EU's energibeskatningsramme af 28. november 2019
                  7
               . I sine konklusioner opfordrede Rådet Kommissionen til at analysere og evaluere mulige løsninger med henblik på i rette tid at offentliggøre et forslag til revision af energibeskatningsdirektivet og til også at lægge særlig vægt på anvendelsesområdet for direktivet, minimumssatser og specifikke afgiftslempelser og -fritagelser. 
            
            
               I betragtning heraf forekommer det hensigtsmæssigt at give tilladelsen for den ønskede periode, men undtagelsen bør være gyldig med det forbehold, at der ikke allerede inden udgangen af juni 2027 skal anvendes generelle bestemmelser på området. 
            
            
            
               
                  Statsstøtteregler
               
            
            
               Foranstaltningen kan udgøre statsstøtte i henhold til artikel 107, stk. 1, i TEUF. Da de nedsatte satser ligger over EU's minimumssatser, vil foranstaltningen være omfattet af artikel 44 i forordning (EU) nr. 651/2014 (den generelle gruppefritagelsesforordning). Ved udløbet af den generelle gruppefritagelsesforordnings gyldighedsperiode den 31. december 2023 forbliver støtten fritaget i en tilpasningsperiode på seks måneder (jf. artikel 58, stk. 4, i den generelle gruppefritagelsesforordning). Denne afgørelse har ingen indflydelse på de gældende statsstøtteregler i den periode, som undtagelsen dækker.
            
            
               
            
            
               •Sammenhæng med Unionens politik på andre områder
            
            
               Alle anmodninger om undtagelser i medfør af energibeskatningsdirektivets artikel 19 behandles af Kommissionen, som tager hensyn til behovet for at sikre et velfungerende indre marked, behovet for at sikre loyal konkurrence samt til EU's sundheds-, miljø-, energi- og transportpolitik.
            
            
               Afgiftsdifferentieringen letter delvis ekstraomkostningerne ved at købe fyringsolie og elektricitet i kommunen Campione d'Italia, som er særligt ugunstigt stillet i forhold til resten af Italien, og for hvem standardafgiftssatsen ville medføre en uforholdsmæssig afgiftsbyrde. Den særlige geografiske situation kombineret med mangel på adgang til naturgasnettet og vanskelige klimaforhold fører især til højere omkostninger ved levering af energiprodukter.
            
            
               
                  De reducerede afgiftssatser for både fyringsolie og elektricitet vil gøre det muligt for husholdninger og virksomheder i Campione d'Italia at undgå en stigning i omkostningerne til energiprodukter. Satsen forbliver den samme som eller højere end EU's minimumsafgiftssatser som fastsat i energibeskatningsdirektivet. 
               
            
            
               Foranstaltningen er ikke blevet vurderet som uforenelig med de relevante EU-politikker vedrørende energi. 
            
            
               Endvidere kan foranstaltningen godtages ud fra hensynet til et velfungerende indre marked og behovet for at sikre loyal konkurrence. På grund af foranstaltningens begrænsede territoriale og finansielle virkninger vil den ikke fordreje konkurrencen eller hindre det indre marked i at fungere. 
            
            
               Endelig kumuleres afgiftslempelsen ikke med andre afgiftslempelser
            
         
         
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Artikel 19 i Rådets direktiv 2003/96/EF.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Indirekte beskatning, som er omfattet af artikel 113 i TEUF, er ikke i sig selv et område, der falder ind under Den Europæiske Unions enekompetence i den i artikel 3 i TEUF fastlagte betydning.
               
               
                  I henhold til artikel 19 i direktiv 2003/96/EF har Rådet imidlertid enekompetence til i form af afledt ret at give en medlemsstat tilladelse til at indføre yderligere fritagelser eller lempelser med hjemmel i denne artikel. Medlemsstaterne kan derfor ikke sætte sig i stedet for Rådet. Nærhedsprincippet finder derfor ikke anvendelse i forbindelse med denne gennemførelsesafgørelse. Eftersom denne afgørelse ikke er et udkast til lovgivningsmæssig retsakt, skal den ikke fremsendes til de nationale parlamenter efter protokol nr. 2 til traktaterne med henblik på vurdering af overholdelsen af nærhedsprincippet.
               
            
            
               •Proportionalitetsprincippet
            
            
               
                  Forslaget er i overensstemmelse med proportionalitetsprincippet. Afgiftslempelserne går ikke videre, end hvad der er nødvendigt for at nå det pågældende mål. Afgiftslempelserne anvendes i et meget begrænset geografisk område. De tilladte afgiftssatser er de samme som eller ligger over de minimumsafgiftssatser, der er fastsat i direktivet.
               
            
            
               •Valg af retsakt
            
            
               
                  Den foreslåede retsakt er en gennemførelsesafgørelse vedtaget af Rådet. Artikel 19 i direktiv 2003/96/EF åbner kun mulighed for denne type foranstaltning.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Foranstaltningen kræver ikke en evaluering af eksisterende lovgivning.
               
            
            
               •Høringer af interesserede parter
            
            
               
                  Forslaget er baseret på en anmodning fra Italien og vedrører kun denne medlemsstat.
               
            
            
               •Indhentning og brug af ekspertbistand
            
            
               
                  Der var ikke behov for ekstern ekspertbistand.
               
            
            
               •Konsekvensanalyse
            
            
               
                  Dette forslag vedrører en tilladelse til en enkelt medlemsstat, som denne selv har anmodet om, og kræver ikke en konsekvensanalyse.
               
            
            
               •Målrettet regulering og forenkling
            
         
         
            
               
                  Foranstaltningen indebærer ikke en forenkling. Den følger af Italiens anmodning og vedrører kun denne medlemsstat.
               
            
            
               •Grundlæggende rettigheder
            
            
               
                  Foranstaltningen har ingen indvirkning på grundlæggende rettigheder.
               
            
            
               4.VIRKNINGER FOR BUDGETTET
            
            
               
                  Foranstaltningen indebærer ikke nogen finansiel eller administrativ byrde for EU. Forslaget har derfor ingen virkninger for EU's budget.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Der er ikke behov for en gennemførelsesplan. Forslaget vedrører en tilladelse til en afgiftslempelse til en enkelt medlemsstat, som denne selv har anmodet om. Den gives for en begrænset periode indtil den 30. juni 2027. De gældende afgiftssatser er lig med eller højere end den minimumsafgiftssats, der er fastsat i energibeskatningsdirektivet. Foranstaltningen kan evalueres, hvis der anmodes om en fornyelse, efter at gyldighedsperioden er udløbet.
               
            
            
               •Forklarende dokumenter (for direktiver)
            
            
               
                  Forslaget kræver ingen forklarende dokumenter om gennemførelsen.
               
            
            
               •Nærmere redegørelse for de enkelte bestemmelser i forslaget
            
            
               
                  Afgiftssatserne vil for elektricitet være 0,0005 EUR pr. kWh for brug i lokaler og på steder ud over husholdninger og 0,001 EUR pr. kWh for brug i husholdninger, hvilket svarer til de respektive minimumssatser, der er fastsat i energibeskatningsdirektivet. For gasolie til opvarmning er den foreslåede sats 201,50 EUR pr. 1 000 liter, hvilket svarer til 50 % af den nationale sats, men ligger over den minimumssats, der er fastsat i energibeskatningsdirektivet. 
               
               
                  Ifølge artikel 1 kan Italien anvende reducerede afgiftssatser for gasolie til opvarmning, som leveres i kommunen Campione d'Italia, og for elektricitet leveret i den kommune. 
               
               
                  Ved artikel 2 fastsættes, at den ønskede tilladelse som ønsket af Italien gives med virkning fra den 1. juli 2021 og indtil den 30. juni 2027, hvilket ligger inden for den maksimalt tilladte periode på seks år, der er fastsat i direktivet.
               
               
            
            
               2021/0276 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om tilladelse til Italien til at anvende reducerede punktafgiftssatser for gasolie til opvarmning, der leveres til kommunen Campione d'Italia, og for elektricitet, der leveres i samme kommune, i overensstemmelse med artikel 19 i direktiv 2003/96/EF
            
            
               RÅDET FOR DEN EUROPÆISKE UNION HAR —
            
         
         
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet
                  8
               , særlig artikel 19,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved brev af 7. august 2020 anmodede de italienske myndigheder om tilladelse til at anvende reducerede punktafgiftssatser på gasolie til opvarmning og på elektricitet, der leveres i kommunen Campione d'Italia, i henhold til artikel 19 i direktiv 2003/96/EF. De italienske myndigheder afleverede supplerende oplysninger og forklaringer til støtte for anmodningen den 19. januar 2021. Tilladelsen ønskedes bevilget for perioden 1. juli 2021 til 30. juni 2027. 
            
            
               (2)Kommunen Campione d'Italia udgør en eksklave af Italien i Schweiz med et meget begrænset geografisk omfang og en lille befolkning. Området er bjergrigt, hvilket begrænser byudviklingen, de industrielle aktiviteter og dets generelle tilgængelighed. På grund af kommunens geografiske beliggenhed, dens manglende adgang til naturgasnettet og dens vanskelige klimaforhold er omkostningerne ved at levere energiprodukter til Campione d'Italia høje, uanset om de bliver leveret fra Schweiz eller Italien. Desuden førte Campione d'Italias indtræden i Unionens toldområde den 1. januar 2020 til en stigning i energiomkostningerne for husholdninger og virksomheder. 
            
            
               (3)Punktafgiftsdifferentieringen har til formål at mindske de høje energiomkostninger.  
            
            
               (4)Foranstaltningen, der anmodes om, er blevet undersøgt af Kommissionen og anses ikke for at fordreje konkurrencen eller hindre det indre marked i at fungere korrekt, og den anses heller ikke for at være uforenelig med Unionens miljø-, energi- og transportpolitik. De reducerede punktafgiftssatser for både gasolie og elektricitet vil fortsat være lig med eller højere end de minimumsafgiftssatser, der er fastsat i direktiv 2003/96/EF, og de vil delvist opveje de øgede energiomkostninger i kommunen. Afgiftslempelsen kumuleres ikke med andre afgiftslempelser
            
            
               (5)Italien bør derfor få tilladelse til at anvende de reducerede afgiftssatser på elektricitet og gasolie til opvarmning i kommunen Campione d'Italia.
            
            
               (6)Hver tilladelse, der er indrømmet i henhold til artikel 19, stk. 2, i direktiv 2003/96/EF, skal være strengt tidsbegrænset. For at give kommunen Campione d'Italia en tilstrækkelig grad af sikkerhed bør tilladelsen gives for en periode på seks år. For ikke at underminere den fremtidige udvikling af de eksisterende retlige rammer bør det dog fastslås, at denne tilladelse, hvis Rådet med henvisning til artikel 113 i traktaten om Den Europæiske Unions funktionsmåde indfører et ændret generelt system for beskatning af energiprodukter, som denne tilladelse ikke vil være tilpasset til, ophører med at finde anvendelse på den dato, hvor disse generelle regler træder i kraft. 
            
            
               (7)Denne afgørelse berører ikke anvendelsen af Unionens regler vedrørende statsstøtte —
            
            
               VEDTAGET DENNE AFGØRELSE: 
            
            
               Artikel 1
            
            
               Italien får tilladelse til at anvende reducerede punktafgiftssatser for gasolie til opvarmning, der leveres til kommunen Campione d'Italia, og for elektricitet, der leveres i samme kommune, under forudsætning af at minimumsafgiftssatserne som fastsat i artikel 9 og 10 i direktiv 2003/96/EF overholdes.
            
            
               Artikel 2
            
            
               Denne afgørelse anvendes fra den 1. juli 2021 til den 30. juni 2027.
            
            
               Hvis Rådet under henvisning til artikel 113 eller enhver anden relevant bestemmelse i traktaten om Den Europæiske Unions funktionsmåde imidlertid indfører et ændret generelt system for beskatning af energiprodukter, som den tilladelse, der gives i denne afgørelses artikel 1, ikke vil være tilpasset til, ophører denne afgørelse dog med at gælde på den dato, hvor disse generelle regler træder i kraft.
            
            
               Artikel 3
            
            
               Denne afgørelse er rettet til Den Italienske Republik.
            
            
               Udfærdiget i Bruxelles, den […].
            
         
         
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 283 af 31.10.2003, s. 51.
               
               
                  
                     (2)
                  
                        Omkring 2,6 km2, hvilket omfatter 0,9 km2 land og 1,7 km2 sø, og en fastboende befolkning på 1 961 den 1. januar 2019.
               
               
                  
                     (3)
                  
                        Denne nye told- og afgiftsmæssige status for Campione d'Italia blev fastlagt i Europa-Parlamentets og Rådets forordning (EU) 2019/474 af 19. marts 2019 og Rådets direktiv (EU) 2019/475 af 18. februar 2019.
               
               
                  
                     (4)
                  
                        Energiomkostningerne for brugere i Campione d'Italia er steget kraftigt med næsten 18 % for elektricitet og 22 % for gasolie siden kommunens indtræden i Unionens toldområde den 1. januar 2020 (på grund af punktafgifter og moms).
               
               
                  
                     (5)
                  
                        Elektricitet og gasolie ville stadig være mellem 7 og 8 % dyrere.
               
               
                  
                     (6)
                  
                        SWD(2019) 329 final.
               
               
                  
                     (7)
                  
                        Rådets konklusioner af 28. november 2019, 14608/19 (FISC 458). 
               
               
                  
                     (8)
                  
                        EUT L 283 af 31.10.2003, s. 51.